# Dyfan Roberts

| Dyfan Roberts |
| --- |
|  |
| Ganwyd | Dyfan Edwards Roberts Mehefin 1949  Dolgellau  |
| Dinasyddiaeth |  Cymru |
| *Alma mater* | * Prifysgol Bangor
 |
| Galwedigaeth | actor, cynhyrchydd teledu, dynwaredwr, actor llais  |

Actor a chynhyrchydd o Gymru yw **Dyfan Roberts** (ganwyd Mehefin 1949). Mae'n adnabyddus am chwarae'r brif ran yn *Un Nos Ola Leuad* ac fel llais yr adroddwr ar *Superted.* Roedd Dyfan yn un o sylfaenwyr Theatr Bara Caws a bu'n actio yng nghynyrchiadau cynnar Cwmni Theatr Cymru o'r 1970au. Ym mis Mai 2009, dechreuodd weithio fel Swyddog Datblygu'r Celfyddydau ym Mhrifysgol Bangor.

## Bywyd cynnar

Fe'i magwyd yn Nolgellau ac aeth i'r Ysgol Ramadeg yn y dref (Ysgol y Gader erbyn hyn).. Mae'n frawd i'r canwr gwerin Arfon Gwilym.

## Gyrfa

Ymunodd â Chwmni Theatr Cymru yn 1970, cwmni oedd yn cael ei arwain gan Wilbert Lloyd Roberts, ac am bedair blynedd roedd y cwmni yn teithio yn creu perfformiadau mewn neuaddau pentre a neuaddau ysgol. Agorwyd Theatr Gwynedd ym Mangor yn Rhagfyr 1974 gan greu cartref proffesiynol i theatr yng ngogledd-orllewin Cymru. Roedd Dyfan yn un o'r actorion cyntaf i berfformio ar lwyfan y theatr a'r cynhyrchiad proffesiynol cyntaf yno oedd pantomeim *Pwyll Gwyllt* gyda Dyfan yn chwarae'r prif gymeriad 'Gwenyn'.

Roedd yn un o sefydlwyr Cwmni Theatr Bara Caws yn 1976.

Yn yr 1980au roedd yn nodedig fel digrifwr a dynwaredwr ar nifer o raglenni adloniant S4C yn cynnwys *Goglis*, *Y Cleciwr*, *Plu chwithig*, *Sebon a bocs* a *Tebyg at ei debyg*. Bu'n cydweithio gyda Caryl Parry Jones ar raglenni comedi fel *Caryl a Dyfan yn y bocs*, *Bocs Dolig Caryl a Dyfan* a oedd yn dynwared sêr S4C y cyfnod.

Mae wedi lleisio nifer o gymeriadau ar gyfer cartwnau a drosleisiwyd i'r Gymraeg yn cynnwys *Asterix*, *Sion Hafard - Gofotwr* a *Smot*.

Yn y 1990au cychwynnodd gwmni teledu Llun y Felin gyda'i wraig Angela. Cynhyrchodd y cwmni cyfresi plant fel *Anturiaethau Jini Mê*, *Cabarê Cwasar*, *Bolgi Bach* ac *Yr Awr Cyn y Wawr* yn ogystal a'r ffilm *Y Mynydd Grug* (1997).

## Cynyrchiadau

(detholiad)

### Ffilm a Theledu

* *The Corn Is Green* (1979) (ffilm deledu) .... Gwyn
* *Superted* (1982) (cyfres deledu, animeiddio) .... Adroddwr
* *Anturiaethau Syr Wynff a Plwmsan* (1982) (cyfres deledu) .... Heddgeidwad, Postman Robaji, cymeriadau eraill
* *The District Nurse* (1984) (cyfres deledu, 1 pennod) .... Shwn Rodway
* *Penyberth* (1985) (drama deledu, BBC Cymru)
* Yr Alwad (1998)
* *Stormydd Awst* (1988) (ffilm deledu)
* *Anturiaethau Jini Mê* (1991) (cyfres deledu) .... Adroddwr
* *Un Nos Ola' Leuad* (1991) .... Dyn
* *The Cormorant* (1993) (teledu) .... Glyn
* *Brad* (1994) (ffilm deledu) ....Adolf Hitler
* *Byd Guto Gwningen a'i Gyfeillion* (1994) (animeiddio, 1 pennod) .... Teiliwr Caerloyw, Llygod, lleisiau eraill
* *Smot a Swyn y Nadolig* (1996) (animeiddio) .... Sam, Bili, Siôn Corn, lleisiau eraill
* *Nodi - Anturiaethau Gwlad y Teganau* (1996) (animeiddio, 5 pennod) .... Adroddwr, Cled Clustiau, Wil Tŷ Croes, Mr. Eli yr Eliffant, Tybi Bach, Ging-Grong y Coblin, Clown Cloc, Jac y Ffermwr, lleisiau eraill
* *Y Mynydd Grug* (1997) *.... Stiward*
* *Smot yn y Carnifal* (1998) (animeiddio) .... Sam, Taid, Bili, lleisiau eraill
* *Tecwyn y Tractor* (1998) (cyfres deledu) .... Llais
* *Y Graith* (1999)
* *Porc Peis Bach* (2000) (cyfres deledu) .... Arwerthwr
* *Dic a Dei a Delyth* (2001) (animeiddio) .... Llais
* *Y Stafell Ddirgel* (cyfres deledu) (2001)
* *Tipyn o Stad* (2004)
* Y Dywysoges Fach (2007)

## Cyfeiriadau